ब्राजील के जंगल में सेफ लैंडिंग, 2 बच्चों समेत 6 लोग बचाए गए- देखें VIDEO
Brazil Plane Landing Video; Pilot Deploys Parachute, Saves 6 Lives. एविएशन सेक्टर में ऐसा सैकड़ों बार हुआ होगा जब प्लेन क्रैश होने के पहले पैराशूट के जरिए पायलट या दूसरे क्रू पैराशूट की मदद से बच गए हों। बहरहाल, ब्राजील में हवाई सफर से जुड़ी एक ऐसी घटना हुई, जो शायद पहले कभी न देखी गए और न सुनी गई।
एविएशन सेक्टर में ऐसा सैकड़ों बार हुआ होगा जब प्लेन क्रैश होने से पहले पैराशूट के जरिए पायलट या दूसरे क्रू मेंबर्स पैराशूट की मदद से बच गए हों। हालांकि ये मामला इससे अलग है। ब्राजील में हवाई सफर से जुड़ी एक ऐसी घटना हुई, जो शायद पहले कभी न देखी गई और न सुनी गई।
यहां एक छोटे पैसेंजर एयरक्राफ्ट को एक पैराशूट की मदद से क्रैश होने से बचाया गया। सिंगल इंजन वाले इस एयरक्राफ्ट में 6 मुसाफिर थे। ये सभी सही सलामत हैं। इनमें दो बच्चे भी थे। हादसे के वक्त एक की उम्र तो महज तीन दिन थी। घटना का वीडियो वायरल हो रहा है।
एयरक्राफ्ट का इंजन फेल हो गया
मीडिया रिपोर्ट्स के मुताबिक, ब्राजील के घने जंगल वाले इलाके बेलो होरिजोनेट में कुछ टूरिस्ट घूम रहे थे। अचानक उनकी नजर आसमान की तरफ गई। एक प्लेन तेजी से नीचे की तरफ आ रहा था, लेकिन चंद सेकेंड में ही इस प्लेन के नीचे गिरने की रफ्तार उतनी ही तेजी से कम हो गई। प्लेन के ऊपर एक व्हाइट एंड रेड पैराशूट खुला। इसकी मजबूत डोरियों ने एयरक्राफ्ट को संभाल लिया।
कुछ देर बाद यह प्लेन बहुत धीमी रफ्तार से जंगल के बीच जमीन से टकराया और थम गया। इसमें न आग लगी और न यह टूटा। रिपोर्ट्स के मुताबिक, करीब 28 हजार फीट की ऊंचाई पर इस एयरक्राफ्ट का इंजन फेल हो गया। ये इसलिए जानलेवा मामला था, क्योंकि यह एयरक्राफ्ट सिंगल इंजन वाला था।
नई तकनीक का कमाल
वर्ल्ड डेली ‘द नेशनल’ के मुताबिक, इस एयरक्राफ्ट में एक नई तकनीक ‘सिरिस एयरफ्रेम पैराशूट सिस्टम’ का इस्तेमाल किया गया था। आप इसे एक ऑटोमैटिक इलेक्ट्रॉनिक सेंसर डिवाइस भी कह सकते हैं। बहुत कम हद तक ही सही, ये तकनीक कार में इस्तेमाल होने वाले एयरबैग कॉन्सेप्ट से मिलती-जुलती है।
ब्राजील के जिस इलाके में ये घटना हुई, वहां घने जंगल हैं। आग लगने की घटनाएं भी होती रहती हैं। लिहाजा, यहां की फायर सर्विस हमेशा अलर्ट रहती है। जैसे ही यह हादसा हुआ तो फायर ब्रिगेड की टीम एयरक्राफ्ट के पास पहुंची और 2 बच्चों समेत सभी को एयरक्राफ्ट से निकाल लिया।
अमेरिका में बना एयरक्राफ्ट
इस एयरक्राफ्ट का नाम Cirrus SR-22 है और इसे अमेरिका में मेन्यूफैक्चर किया जाता है। एक एक्सपर्ट के मुताबिक Cirrus SR-22 का सेफ्टी सिस्टम क्रू मेंबर्स या पैसेंजर्स के लिए होता है। ऐसा पहली बार देखा गया कि पूरा एयरक्राफ्ट पैराशूट की मदद से बचा लिया गया।
इस साल जनवरी में भी इसी तरह का प्लेन क्रैश होते-होते बचा था। इसको बचाने में भी पैराशूट का इस्तेमाल किया गया था। हालांकि तब वीडियो सामने नहीं आ सका था। इस प्लेन में इमरजेंसी साइड डोर भी है। अगर किसी वजह से मेन डोर लॉक हो जाए तो इमरजेंसी साइड डोर से लोग निकल सकते हैं। 2014 में ऑस्ट्रेलिया के ब्लू माउंटेन में क्रू मेंबर्स को इसी तकनीक की मदद से बचाया गया था।
जनवरी 2022 में Vision Jet SF50 नाम का 7 सीटर एयरक्राफ्ट भी अमेरिका के ओरलैंडो में हादसे का शिकार होते-होते बचा था। तब भी पैराशूट से सभी तीन पैसेंजर्स को बचा लिया गया था।